KIRJALLINEN KYSYMYS E-1196/01 esittäjä(t): Paulo Casaca (PSE) komissiolle. Perustamissopimuksen kilpailusääntöjen noudattaminen Madeiran itsehallinnollisen alueen merenkulku- ja satamatoiminnassa.



Virallinen lehti nro 318 E , 13/11/2001 s. 0222 - 0223



KIRJALLINEN KYSYMYS E-1196/01 esittäjä(t): Paulo Casaca (PSE) komissiolle (19. huhtikuuta 2001) Aihe: Perustamissopimuksen kilpailusääntöjen noudattaminen Madeiran itsehallinnollisen alueen merenkulku- ja satamatoiminnassa Madeiran kauppaa ja teollisuutta edustava liitto on laatinut laajan vertailevan tutkimuksen alueellisella, kansallisella ja EU:n tasolla merenkulku- ja satamatoiminnan kustannuksista Madeiran itsehallintoalueella. Tutkimus on saavuttanut merkittävää vastakaikua alueellisessa ja valtakunnallisessa lehdistössä. Tutkimuksen johtopäätöksissä todettiin, että satamamaksut ovat huomattavasti korkeammat Funchalissa kuin kaikissa muissa arvioiduissa satamissa, vaikka toisin kuin muualla Funchalin satamahallinto on luovuttanut sataman hoitamisen ilmaiseksi ja ilman tarjouskilpailua yksityiselle yritykselle OPM:lle. Porto Santon saaren talouselämän edustajat ovat kertoneet myös, että erästä Portugalin lainsäädännön keskeistä edellytystä, jonka nojalla pääsyä alueen julkiseen laivaliikenteeseen on rajoitettu, eli yhtäläisiä rahtimaksuja manner-Portugalin ja kaikkien saariston saarten välillä (10. heinäkuuta 1998 annetun asetuksen nro. 194/98(1) 6 artiklan e kohta) ei noudateta, mikä haittaa tätä Madeiran saaristoon kuuluvaa pientä saarta. Voiko komissio vastata seuraaviin kysymyksiin: 1. Miten komissio on toteuttanut tehtäväänsä valvoa perussopimusten noudattamista Madeiran autonomisen alueen satama- ja merenkulkutoiminnan kilpailuolojen valvomisen osalta? 2. Mitä komissio aikoo tehdä edellä mainitun tutkimuksen tulosten johdosta ja tilanteessa, jossa Madeiran saaristossa ei noudateta julkiselle palvelulle asetettuja ehtoja? (1) Diário da República, I A-sarja, nro. 157, 10.7.1998. Mario Montin komission puolesta antama vastaus (8. kesäkuuta 2001) Yksinoikeuksista kuten sataman käyttöoikeuksista on todettava, että tällaisten oikeuksien myöntäminen ei sellaisenaan ole EY:n perustamissopimuksen kilpailusääntöjen vastaista. Tällaisen oikeuden myöntäminen (esim. rakenteellinen päätös) rikkoo kyseisiä sääntöjä ainoastaan, jos se johtaa tilanteeseen, jossa kyseinen yritys väistämättä käyttää väärin määräävää markkina-asemaansa tai sitä kannustetaan tällaiseen toimintaan. Arvoisan parlamentinjäsenen kuvailemassa tapauksessa ei ole merkkejä siitä, että on syntynyt tällainen tilanne. Jos sataman käytössä on kyse palvelujen käyttöoikeussopimuksesta, viranomaisen on myönnettävä oikeus noudattaen asiaa liittyviä perustamissopimuksen sääntöjä ja periaatteita kuten yhtäläinen kohtelu, syrjimättömyys, avoimuus ja suhteellisuus. Sääntöjä on selvitetty komission tulkitsevassa tiedonannossa käyttöoikeussopimuksista (konsessio) yhteisön oikeudessa(1). Kysymyksen kohteena olevassa tapauksessa ei komission tietojen mukaan ole rikottu kyseisiä sääntöjä ja periaatteita. Määräävässä asemassa olevan yrityksen harjoittamassa kohtuuttomassa hinnoittelussa voi periaatteessa olla kyse kilpailusääntöjen rikkomisesta. Pelkästään se, että hinnat ovat yhdessä satamassa korkeammat kuin toisessa, ei ole osoitus kohtuuttomasta hinnoittelusta. Parlamentin jäsenen toimittamien tietojen perusteella tuntuu siltä, että kuvailtu tilanne soveltuu paljon paremmin kansallisten tuomioistuinten tai kilpailuviranomaisten tutkittavaksi, koska manner-Portugalin ja saariston satamien yhtäläinen kohtelu perustuu kansalliseen lainsäädäntöön, kuten arvoisa parlamentin jäsen itsekin toteaa. Näin ollen kyseisten säännösten soveltamisen valvonta on ensisijassa kansallisten viranomaisten ja tuomioistuinten asia. Lopuksi komissio haluaa ilmoittaa arvoisalle parlamentin jäsenelle, että komissio antoi hiljattain ehdotuksen Euroopan parlamentin ja neuvoston direktiiviksi satamapalvelujen markkinoille pääsystä(2). Ehdotuksen tavoitteena on lyhyesti sanottuna luoda satamapalvelujen tarjoamiselle selkeät säännöt sekä avoimet ja läpinäkyvät puitteet, joissa samalla otetaan huomioon jokaisen sataman erityispiirteet. Tällaiset säännöt johtaisivat satamapalvelujen laadun paranemiseen ja hintojen laskuun kilpailun lisääntyessä. (1) EYVL C 121, 29.4.2000. (2) KOM(2001) 35 lopullinen.